अपनी आवाज की डोर से लाखों-करोड़ों लोगों में मानवीयता का जुनून भर दे और यह अहसास दिला दे कि ये कायनात उतनी ही नहीं जितनी हमने देखी हैं- सितारों से आगे जहां और भी है- आज के दौर में यह आवाज आचार्य तुलसी की हैै। आचार्य तुलसी ने बहुत बोला है और पूरी दुनिया ने सुना है- किसी ने दिल थाम कर तो किसी ने नाराज होकर। लेकिन उनकी आवाज सब जगह गूंजी है और मेरा और मेरे जैसे हजारों-लाखों लोगों का जीवन तो उसी से गुंजायमान है। मेरा अनुभव है कि जितना उन्होंने बोला है उसका निचोड़ बस इतना ही है कि आदमी अपनी असलियत से रू-ब-रू हो जाए। स्वयं से स्वयं का साक्षात्कार कराना ही आचार्य तुलसी के जीवन का हार्द रहा है और मेरी दृष्टि में उनकी यही प्रेरणा लाखों-लाखों लोगों के जीवन में नये आत्मविश्वास का संचार करती रही है। जीवन को संवारने, रिश्तों में सौहार्द स्थापित करने, अनेक छिपी प्रतिभाओं को उभारने, निखारने या उनमें जोश भरने में उनकी प्रेरणा ने संजीवनी का कार्य किया है। प्रेरणा केवल औपदेशिक होती तो उतनी प्रभावी नहीं होती, लेकिन यह प्रायोगिक रही। यह द्रव्य, क्षेत्र, काल, भाव और व्यक्ति को देखकर बदलती रही।